Hvaða reglur gilda um hjálparhunda? – Hvernig getum við aðstoðað þig?
Hreyfihamlaðir og önnur séraðstoð
Leiðsögu- og hjálparhundur (e. Registered Assistance Dog/ Service Dog) er hundur sem hefur verið sérþjálfaður til að aðstoða blinda, sjónskerta og daufblinda einstaklinga, og einstaklinga með aðra fötlun. Hundurinn þarf að vera skráður og vottaður hjá Assistance Dog International - http://www.assistancedogsinternational.org eða The International Guide Dog Federation - http://www.igdf.org.uk/closest-dog-guide-providers.
Vottaðir hjálparhundar eru leyfðir í farþegarými og engin sérstök gjöld, þyngdartakmarkanir eða krafa um búr eiga við. Hjálparhundur skal ekki vera í sæti eða í gangvegi heldur skal hann sitja eða liggja á gólfi fyrir framan eiganda sinn. Ef mögulegt er skal hjálparhundur vera með múl. Hundurinn þarf að vera skýrt merktur sem hjálparhundur, til dæmis með beisli eða vesti.
Við ráðleggjum farþegum sem ferðast með hjálparhund að innrita sig í flug eigi síðar en 90 mínútum fyrir áætlaða brottför.
Athugið: WOW air ber ekki ábyrgð á að hjálparhundur hafi öll tilskilin leyfi sem nauðsynleg eru til þess að ferðast á milli landa, þ.m.t. gögn um bólusetningar.
Það er alfarið á ábyrgð þess aðila sem greiðir fyrir flutning á hjálparhundi að bera kostnað af útgjöldum, s.s. sektum, sem geta orðið sökum óviðunandi gagna. Hið sama á við ef hjálpahundi er meinaður aðgangur í landinu sem ferðast er til.
Engin sérstök gjöld, þyngdartakmarkanir eða krafa um búr eiga við um hjálparhunda.
Hjálparhundur má ekki vera í sæti eða gangvegi. Ef mögulegt er vinsamlegast hafið hjálparhund í beisli eða með múl þegar gengið er um borð.
WOW air ber ekki ábyrgð á því ef hjálparhundi er meinaður aðgangur í landinu sem ferðast er til. Þegar um áfangastaði innan Evrópusambandsins er að ræða, er það alfarið á ábyrgð farþega að gæta þess að hundurinn mæti öllum skilyrðum fyrir komu. Frekari upplýsingar má nálgast á heimsíðu European Commission: http://ec.europa.eu/food/animals/pet-movement_en
Að bóka leiðsögu- og hjálparhund í flug
Sjá einnig "Að ferðast til og frá Bretland með hjálparhund" hér að neðan
Til að bóka hjálparhund í flug þarf að hafa samband við þjónustuverið okkar eigi síðar en 48 tímum fyrir áætlaða brottför.
Umsókn um leyfi hjá Matvælastofnun (MAST)
Þegar ferðast er með hjálparhund til Íslands þarf að hafa leyfi frá MAST. Sækja þarf um leyfi vegna innflutnings á hundi, eða leyfi til að ferðast um Keflavíkurflugvöll með hjálparhund. Allar frekari upplýsingar er að finna á heimasíðu MAST: http://mast.is/inn-ogutflutningur/dyr/innflutningur-hunda-og-katta/
Hjálparhundar sem hafa millilendingu á Íslandi mega ekki komast í snertingu við önnur dýr á Keflavíkurflugvelli. Farþegar sem ferðast með hjálparhunda og millilenda á Keflavíkurflugvelli þurfa að bíða eftir seinna fluginu á sérstöku svæði í flugstöðinni. Við brottför fylgir flugvallarstarfsmaður farþega og hjálparhundi að brottfararhliði.
Auðkenning á leiðsögu- og hjálparhundi
Vottaður leiðsögu- og hjálparhundur þarf að vera skýrt merktur og þekkjanlegur. Hundurinn skal vera í merktu beisli eða vesti og farþegi þarf að hafa meðferðis öll gild vottorð og gögn sem yfirvöld gera kröfu um í því landi sem ferðast er til. Athugið: Teljist skýringar farþega á nauðsyn þess að ferðast með hjálparhund ekki fullnægjandi getur farþegi þurft að framvísa skriflegri staðfestingu.
Að ferðast með leiðsögu- og hjálparhund til og frá Bretlandi
Athugið: WOW air hefur aðeins leyfi til að flytja hjálparhunda milli Keflavíkurflugvallar og London Gatwick-flugvallar enn sem komið er, en unnið er að því að fá leyfi á fleiri flugvöllum í Bretlandi sem flugfélagið flýgur til.
Að ferðast með leiðsögu- og hjálparhunda til og frá London Gatwick-flugvelli
Áður en haft er samband við þjónustuver WOW air til að bóka hjálparhund í flug til og frá London Gatwick-flugvelli þarf að hafa samband við Animal Reception Centre (ARC) á LGW-flugvelli og fá skriflegt leyfi. Leyfið fæst án endurgjalds.
Vinsamlegast hafið samband við Animal Reception Center (ARC) eigi síðar en 48 tímum fyrir brottför í síma: +44 (0)1293 555580 eða með tölvupósti: office@animalaircare.co.uk / bookings@animalaircare.co.uk
ARC biður um vottorð og fylgigögn fyrir hjálparhund, þ.m.t. gögn um bólusetningar. Þegar unnið hefur verið úr gögnunum sendir ARC tölvupóst með staðfestingarbréfi.*
*staðfestingarbréfið sem ARC sendir tryggir ekki að hjálparhundur uppfylli öll skilyrði á komudegi og fái aðgang í landinu sem ferðast er til. Ef hjálparhundur uppfyllir ekki skilyrðin sem ARC setur við komuna á Gatwick-flugvöll er það alfarið á ábyrgð eigenda hundsins að bera kostnað af mögulegum útgjöldum.
Þegar farþegi hefur móttekið tölvupóst frá ARC með staðfestingarbréfi skal hann hafa samband við þjónustuver WOW air til að bóka hjálparhund í flug.
Að beiðni ARC ber farþega að hafa meðferðis frumrit af tilskildum vottorðum fyrir hjálparhundinn.
Við komuna til London Gatwick kemur starfsfólk ARC á flugvellinum um borð til að skanna örmerki hjálparhundsins og skoða fylgigögn.
Þegar hundurinn hefur staðist allar skoðanir ARC í flugvélinni fær farþegi vottorð þess efnis, og getur haldið í komusal ásamt öðrum farþegum. Í tollgæslunni skal farþegi fara að rauða hliðinu, (Red Customs Channel), fyrir farþega með tollskyldan varning, og framvísa vottorðinu sem hann fékk um borð í flugvélinni.